Nikkie de Jager , betur þekkt sem NikkieTutorials , heldur úti gríðarvinsælli YouTube-rás þar sem hún birtir förðunarmyndbönd af ýmsum toga . Vísir / getty Nikkie de Jager , ein vinsælasta YouTube-stjarna heims , er transkona . De Jager greindi frá þessu í myndbandi sem hún birti á YouTube í gær og sagðist hafa ákveðið að taka málin í sinar hendur eftir að óprúttnir aðilar hefðu hótað því að afhjúpa hana . De Jager er þekkt undir nafninu NikkieTutorials og hefur haldið úti samnefndri YouTube-rás í rúman áratug . Hún er ein sú vinsælasta á sviði förðunar á miðlinum og státar af um þrettán milljón áskrifendum . Þá hefur hún birt myndbönd í samstarfi við Hollywood-stjörnur á borð við Lady Gaga og Jessie J. Þetta er í fyrsta sinn á löngum ferli sem De Jager greinir frá því að hún sé trans og fréttirnar komu því mörgum aðdáendum hennar í opna skjöldu . Myndbandið sem flutti netheimum tíðindin ber heitið „ I‘m Coming Out “ , eða „ Ég kem út úr skápnum “ upp á íslensku og er í fyrsta sæti á vinsældarlista YouTube þessa stundina . De Jager rekur þar sögu sína og aðdraganda þess að hún ákvað loks að svipta hulunni af því sem hingað til hafði verið leyndarmál . „ Þegar ég var yngri fæddist ég í röngum líkama , sem þýðir að ég er núna trans . […] Guð minn góður , þetta er svo frelsandi . Þið höfðuð ekki hugmynd um það þessi ellefu ár sem ég hef haldið rásinni úti , að ég bjó yfir þessu leyndarmáli og mig langaði alltaf að deila því með ykkur . “ Þá vandar hún óprúttnum aðilum , sem hún segir í raun hafa neytt sig til að leysa frá skjóðunni , ekki kveðjurnar . „ Þessi er fyrir ykkur , “ segir De Jager og heldur uppi löngutöng á annarri hönd . Myndbandið má sjá í spilaranum ofar í fréttinni . De Jager hefur notið mikils stuðnings meðal aðdáenda sinna , sem og meðlima hinseginsamfélagsins , eftir að hún greindi frá því að hún væri transkona . Hún kveðst afar þakklát fyrir viðtökurnar , þær hafi farið fram úr hennar björtustu vonum .